Парламент Ассоциацэм и конференцыр къызэIуах
Пщэдей Ингуш Республикэм къыщызэIуах Кавказ Ищхъэрэ Парламент Ассоциацэм и VI конференцыр. Абы хэтщ КъБР-м законхэр къыдэзыгъэкI и орган нэхъыщхьэм и лIыкIуэхэу Парламентым и УнафэщI Чеченов Ануар зи пашэр.
Парламент Ассоциацэр щызэхыхьар техуащ юбилей пIалъэм — Ингуш Республикэм и Конституцэмрэ ЦIыхубэ зэхуэсымрэ илъэс 20 щрикъум. А гуфIэгъуэ пIалъэхэм ехьэлIауэ нобэ республикэм щрагъэкIуэкI дауэдапщэхэм КъБР-м и Парламентым и депутатхэри хэтынущ.
Конференцым Iуэхугъуэ куэд къыщаIэтынущ. КъБР-м и Парламентым, Дагъыстэн Республикэм и ЦIыхубэ Зэхуэсым, Осетие Ищхъэрэ-Алание Республикэм и Парламентым, Къэрэшей-Шэрджэс Республикэм и ЦIыхубэ Зэхуэсым (Парламентым), Шэшэн Республикэм и Парламентым, Ставрополь крайм и Думэм я лIыкIуэхэм я мурадщ зэрыщыту Кавказ Ищхъэрэм и дежкIэ мыхьэнэшхуэ зиIэ Iуэхухэм, щIыналъэ законодательствэр егъэфIэкIуэным пыщIа Iуэхухэм, властым и федеральнэ органхэм зэрадэлажьэм тепсэлъыхьыну.
— Кавказ Ищхъэрэ Парламент Ассоциацэм и мыхьэнэр къэзыIэтхэм ящыщщ абы и зэIущIэхэм субъект псоми я зэхуэдэ Iуэхухэр къызэрыщаIэтыр. Сэ къызэрыслъытэмкIэ, Ассоциацэм дяпэкIи и къалэн нэхъыщхьэу щытынур мис а Iуэхухэр дэгъэкIынымкIэ хэкIыпIэхэр къэлъыхъуэнырщ. Парламентхэм я зэдэлэжьэныгъэм и мыхьэнэр къыпхуэмылъытэным хуэдизу инщ. Дэ ди лэжьэкIэр зэрызэхуэтIуатэм къыдэкIуэу, законхэр къэщтэнымкIэ жэрдэмхэр зэщIыгъуу пхыдогъэкI. Абы папщIэ, адрей Iэмалхэм къадэкIуэу, зыхуэфащэ тхыгъэхэмкIэ Урысей Федерацэм и къэрал власть нэхъыщхьэм и органхэм захудогъазэ, — жиIащ КъБР-м и Парламентым и УнафэщI Чеченов Ануар. Апхуэдэу абы къигъэлъэгъуащ федерацэм хыхьэ субъектхэм я зэныбжьэгъугъэр гъэбыдэнымкIи Ассоциацэр сэбэп зэрыхъур, абы лъэпкъ куэд щыпсэу Урысейм, хэхауэ къапщтэмэ, Кавказ Ищхъэрэ федеральнэ округым я дежкIэ мыхьэнэшхуэ зэриIэр.
Кавказ Ищхъэрэ Парламент Ассоциацэм хеубыдэ Кавказ Ищхъэрэ федеральнэ округым и щIыналъэ псоми я парламентхэр. А зэгухьэныгъэм и къалэн нэхъыщхьэ дыдэхэм ящыщщ законхэр къыдэзыгъэкI органхэм я зэфIэкIыр зэгъэуIуныр, абыхэм я зэпыщIэныгъэхэр гъэбыдэныр, къэралым хабзэм, демократием, парламентаризмэм зыщегъэужьыныр.
Батыр Любэ,
КъБР-м и Парламентым и пресс-IуэхущIапIэм и унафэщI.
